CELEX: C2006/048/79
Language: el
Date: 2006-02-25 00:00:00
Title: Υπόθεση T-448/05: Προσφυγή της  16ης Δεκεμβρίου 2005  — Oxley Threads κατά Επιτροπής

25.2.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 48/42
            
         Προσφυγή της 16ης Δεκεμβρίου 2005 — Oxley Threads κατά Επιτροπής
   (Υπόθεση T-448/05)
   (2006/C 48/79)
   Γλώσσα διαδικασίας: αγγλική
   Διάδικοι
   
      Προσφεύγουσα: Oxley Threads Ltd (Ashton-Under-Lyne, Ηνωμένο Βασίλειο) [εκπρόσωποι: G. Peretz, barrister, M. Rees, K. Vernon, solicitors]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 2, στοιχείο β', της αποφάσεως της Επιτροπής, της 14ης Σεπτεμβρίου 2005, σχετικά με διαδικασία του άρθρου 81 ΕΚ και του άρθρου 53 της Συμφωνίας ΕΟΧ στην υπόθεση 38.337 — PO/Thread κατά το μέρος που επιβάλλει στην προσφεύγουσα πρόστιμο 1,271 εκατομμυρίων ευρώ ή επικουρικώς να μειώσει το πρόστιμο αυτό·
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Με την προσβαλλόμενη απόφαση, η Επιτροπή έκρινε ότι η προσφεύγουσα, όπως και άλλες επιχειρήσεις, παρέβη το άρθρο 81 ΕΚ και το άρθρο 53 της Συμφωνίας ΕΟΧ καθόσον έλαβε μέρος σε συμφωνίες και εναρμονισμένες πρακτικές οι οποίες επηρέασαν τις εντός του ΕΟΧ αγορές βιομηχανικών νημάτων για αυτοκίνητα. Ως εκ τούτου, επέβαλε στην προσφεύγουσα πρόστιμο 1,271 εκατομμυρίων ευρώ.
   Προς στήριξη της προσφυγής της κατά της προσβαλλομένης αποφάσεως, η προσφεύγουσα ισχυρίζεται πρώτα ότι η Επιτροπή παραβίασε τις αρχές της ίσης μεταχειρίσεως και της αναλογικότητας καθώς και τις δικές της κατευθυντήριες γραμμές όταν καθόρισε το ποσό εκκινήσεως για τον υπολογισμό του προστίμου χωρίς να λάβει υπόψη το γεγονός ότι, αντιθέτως προς τα άλλα μέλη του καρτέλ, η προσφεύγουσα είναι μικρομεσαία επιχείρηση και πολύ μικρότερη, με γνώμονα οποιονδήποτε δείκτη, όλων των άλλων μελών του καρτέλ. Κατά την προσφεύγουσα, η Επιτροπή καθόρισε το ίδιο ποσό εκκινήσεως και για άλλα δύο μέλη του καρτέλ τα οποία είναι 71 φορές μεγαλύτερα από αυτήν όσον αφορά τον συνολικό κύκλο εργασιών. Στο ίδιο πλαίσιο, η προσφεύγουσα θεωρεί ότι η Επιτροπή δεν έλαβε υπόψη τις εξαιρετικά δυσανάλογες επιπτώσεις που μπορούσε να αναμένεται ότι το πρόστιμο θα έχει για την προσφεύγουσα ή το γεγονός ότι, όταν έλαβαν χώρα οι παραβάσεις, η προσφεύγουσα είχε μόλις αρχίσει να αναγνωρίζεται ως σημαντικός παράγοντας για την προμήθεια βιομηχανικών νημάτων για αυτοκίνητα σε πελάτες στον ΕΟΧ έξω από το Ηνωμένο Βασίλειο. Τέλος, η προσφεύγουσα προβάλλει ότι, κατά τα συμπεράσματα και αποδεικτικά στοιχεία της ίδιας της Επιτροπής, η συμμετοχή της στο καρτέλ είχε μικρότερη σημασία και λιγότερες συνέπειες για τον ανταγωνισμό απ' ό,τι η συμμετοχή άλλων επιχειρήσεων, και ειδικότερα των δύο επιχειρήσεων για τις οποίες καθορίστηκε το ίδιο ποσό εκκινήσεως.
   Η προσφεύγουσα διατείνεται επίσης ότι η Επιτροπή παρέβη την υποχρέωσή της να αιτιολογήσει την επιλογή του ποσού εκκινήσεως και ότι η Επιτροπή, μη λαμβάνοντας δεόντως υπόψη τον βαθμό αναμείξεως της προσφεύγουσας, παρέβη τις δικές της κατευθυντήριες γραμμές και υπέπεσε σε πρόδηλη πλάνη εκτιμήσεως και, χαρακτηρίζοντας το σχετικό καρτέλ ως «σοβαρότατη» παράβαση, παρέβη τις δικές της κατευθυντήριες γραμμές, παραβίασε την αρχή της ίσης μεταχειρίσεως και υπέπεσε σε πρόδηλη πλάνη εκτιμήσεως.